DPAINT พุ่ง 5% ลุ้นผลงานปี 65 โตแกร่ง รับอุตฯ ก่อสร้างฟื้น-เปิดตัวสินค้าใหม่
DPAINT พุ่ง 5% มาที่ 9.40 บ. คาดนักลงทุนซื้อเก็งกำไร สะท้อนแผนธุรกิจปี 65 ลุ้นผลงานโตแกร่ง รับอุตสาหกรรมก่อสร้างขยายตัว หลังเศรษฐกิจฟื้น-เปิดตัวสินค้าใหม่
DPAINT พุ่ง 5% มาที่ 9.40 บ. คาดนักลงทุนซื้อเก็งกำไร สะท้อนแผนธุรกิจปี 65 ลุ้นผลงานโตแกร่ง รับเศรษฐกิจฟื้น-เปิดตัวสินค้าใหม่
5 ม.ค. 2565

ผู้สื่อข่าวรายงานว่า ราคาหุ้น บริษัท สีเดลต้า จำกัด (มหาชน) หรือ DPAINT ล่าสุด ณ เวลา 15:15 น. อยู่ที่ 9.40 บาท บวก 0.45 บาท หรือ 5.03% สูงสุดที่ 9.50 บาท ต่ำสุดที่ 8.95 บาท ด้วยมูลค่าซื้อขาย 66.85 ล้านบาท

ทั้งนี้นายรณฤทธิ์ ตั้งคารวคุณ ประธานเจ้าหน้าที่บริหาร  DPAINT เปิดเผยว่า ทิศทางธุรกิจปี 2665 DPAINT ยังคงเดินหน้ารุกตลาดผลิตภัณฑ์ในกลุ่มพรีเมียมด้วยสินค้าซึ่งพัฒนาโดยใช้นวัตนกรรม ซึ่งถือเป็นเซกเมนต์ที่ใหญ่ที่สุดของตลาดสีทาอาคาร พร้อมแผนการขยายเครือข่ายพันธมิตรทางธุรกิจ โดยที่ผ่านมาได้ลงนามในบันทึกความเข้าใจ (MOU) ร่วมกับผู้พัฒนาอสังหาริมทรัพย์ชั้นนำของไทย 2 ราย รวมทั้งแผนความร่วมมือกับพันธมิตรอื่น ๆ อีกหลายรายที่จะตามมา
ด้านการลงทุนบริษัทฯ มีแผนซื้อเครื่องผสมสีเพิ่มอีกจำนวน 100 เครื่อง คิดเป็นสัดส่วน 25% ดำเนินการวางระบบ ERP ใหม่เพื่อยกระดับการบริหารทรัพยากรในองค์กรผ่านการใช้เทคโนโลยีสารสนเทศที่ล้ำสมัย ซึ่งคาดว่าจะเริ่มใช้งานจริงได้ในช่วงไตรมาส 2 ปี 2565 รวมทั้งดำเนินการออกแบบและเตรียมก่อสร้างโรงงานใหม่ ส่วนด้านการพัฒนาผลิตภัณฑ์ใหม่ๆ สีเดลต้า ที่เตรียมเปิดตัวผลิตภัณฑ์ใหม่ๆ ที่มีความโดดเด่นด้านนวัตกรรมเพิ่มอีก 4 ผลิตภัณฑ์ ในปี 2565
“เราคาดหวังว่าปี 2565 จะเป็นปีแห่งการฟื้นตัวทางเศรษฐกิจ ซึ่งส่งผลให้มีการขยายตัวของภาคอุตสาหกรรมก่อสร้าง ทั้งโครงการสาธารณูปโภคขนาดใหญ่ของภาครัฐและการพัฒนาโครงการอสังหาริมทรัพย์ต่างๆ ของภาคเอกชน และส่งผลดีอย่างยิ่งต่ออุตสาหกรรมสีทาอาคาร ประกอบกับกลยุทธ์การเปิดตัวผลิตภัณฑ์นวัตกรรมใหม่ที่จับกลุ่มเซกเมนต์พรีเมียม จึงคาดว่าเราจะสามารถรักษาอัตราการเติบโตที่ดีได้อย่างต่อเนื่องในปีหน้า” นายรณฤทธิ์ กล่าว